Ženska tekmovanja v nordijski kombinaciji so še vedno v fazi razvoja. Načrti za prihodnost trenutno obsegajo povečanje obsega svetovnega pokala ter uvrstitev v program olimpijskih iger. Cilj za sezono 2021/22 je deset tekmovanj v okviru svetovnega pokala. V programu svetovnega prvenstva v Planici leta 2023 je poleg posamične preizkušnje že potrjena tudi mešana ekipna tekma. Največji izziv ostaja uvrstitev v program zimskih olimpijskih iger leta 2026, o njem bo Mednarodni olimpijski komite odločal poleti 2022. Mednarodna smučarska zveza pa si prizadeva tudi za povečanje interesa za nordijsko kombinacijo in privabitev večjega števila tekmujočih držav.